Ododo me 1: Lubanga Ocako Yubo Jami
JAMI ducu mabeco ma watye kwede a ki bot Lubanga. En oyubo ceng wek piny obed maleng i dyeceng, dwe ki lakalatwe wek dero obed tyen i dyewor. Ci Lubanga oyubo lobo pi wan me kwo iye.
Ento ceng, dwe, lakalatwe ki lobo pe gubedo jami mukwongo ma Lubanga oyubo. In ingeyo gin mukwongo? Lubanga okwongo yubo jo ma cal ki en. Pe watwero neno jo magi, kit macalo pe watwero neno Lubanga. I Baibul jo magi kilwongogi ni lumalaika. Lubanga oyubo lumalaika me bedo kacel kwede i polo.
Lamalaika ma Lubanga okwongo yubo onongo dok pat tutwal. En obedo Wod pa Lubanga mukwongo, dok en otiyo gin ki Wonne. En okonyo Lubanga me yubo jami mukene ducu. En okonyo Lubanga me yubo ceng, dwe, lwak lakalatwe ki lobowa-ni bene.
Lobo onongo tye nining i kare meno? I acakki ngat mo onongo pe twero kwo i lobo. Gin mo onongo peke kono ka nam acel madit me pii ma oumo wi ngom ducu. Ento Lubanga onongo mito ni dano gukwo i lobo. Pi meno en ocako yubo jami piwa. En otimo gin ango?
Mukwongo, dero onongo mitte i lobo. Pi meno Lubanga oyubo dero ma a ki i ceng me ryeny i wi lobo. En oyubo wek dyewor ki dyeceng obed tye. I nge meno Lubanga omiyo ngom okatti malo i wi pii me nam.
I acakki gin mo onongo pe i ngom. Ngom onongo nen calo cal ma ineno kany-nyi. Ature nyo yadi nyo lee mo onongo pe. Kadi rec bene onongo peke i nam. Lubanga onongo pud tye ki tic mapol me atiya me yubo lobo wek obed maber adada pi dano ki lee me kwo iye.
Jeremia 10:12; Jo Kolocai 1:15-17; Acakki 1:1-10.
Peny
- Jammi mabeco ducu gubino ki kwene, dok itwero miyo iye lapor ango?
- Gin ango ma Lubanga ocweyo mukwongo?
- Pingo malaika mukwongo dok obedo pat mada?
- Tit kong kit ma lobo onongo obedo kwede i acakki. (Nen ki i cal.)
- Lubanga ocako yubo lobo pi kuro dano ki leyi nining?
Peny mukene
- Kwan Jeremia 10:12.
Kit pa Lubanga ango ma onen i cwecce? (Ic. 40:26; Rom. 11:33)
- Kolocai 1:15-17.
Yecu otimo ngo i kare me cwec, meno kono omyero omi wanen en nining? (Kol. 1:15-17)
- Kwan Acakki 1:1-10.
Lobo ocako bedo tye nining? (Acak. 1:1)
Ngo ma otimme i nino mukwongo me cwec? (Acak. 1:3-5)
Tit gin ma otimme i nino me cwec me aryo. (Acak. 1:7, 8)
uzn_Latn luo_Latn luo_Latn luo_Latn luo_Latn luo_Latn fur_Latn luo_Latn hat_Latn luo_Latn luo_Latn luo_Latn luo_Latn hat_Latn kin_Latn luo_Latn fur_Latn lmo_Latn luo_Latn twi_Latn tgl_Latn vec_Latn luo_Latn